Tiszanána Község polgármestere a Katasztrófavédelemről és a hozzá kapcsolódó egyes   
törvények módosításáról szóló 2011. évi CXXVIII. törvény 46.§ (4) bekezdésében   
foglalt jogkörömre tekintettel, valamint a Kormány 478/2020.(XI.3.) Kormányrendelete   
a veszélyhelyzet kihirdetéséről szóló rendelet figyelembe vétele mellett az államháztartásról szóló 2011. évi CXCV. törvény 25. § (1) bekezdésében kapott felhatalmazás alapján, Magyarország Alaptörvényének 32. cikk (1) bekezdés a) pontjában meghatározott feladatkörében eljárva a következőket rendelem el:

**25/2020. (XII.29.) rendelet Tiszanána Község Önkormányzatának 2021. évi átmeneti gazdálkodásáról:**

**1.§**

Tiszanána község Önkormányzat Képviselő-testülete felhatalmazza Tiszanána község polgármesterét, hogy Tiszanána község Önkormányzatának (a továbbiakban: Önkormányzat) bevételeit a hatályos jogszabályi keretek között beszedje, és kiadásait – külön eljárás nélkül – az előző évi kiadási előirányzatokon belül folytatólagosan teljesítse.

**2. §**

(1)Az önkormányzat irányítása alá tartozó költségvetési szervek, a saját hatáskörű önkormányzati működési feladatok, a működési támogatásban részesülő gazdasági társaság, az évente ismétlődő rendszeres és egyéb támogatások, pénzeszköz-átadások 2021. évi finanszírozása az átmeneti gazdálkodás időszakában a 2020. évi eredeti kiadási előirányzatokon belül teljesülhet.

(2) A 2021. január 1-től esedékes, jogszabályban elrendelt bérintézkedések a költségvetési intézmények, a Tiszanánai Polgármesteri Hivatal és az önkormányzat dolgozóit érintően az átmeneti gazdálkodás időszakában végrehajthatóak.

(3) Az eseti önkormányzati támogatás csak akkor folyósítható, ha a támogatásban részesülő a vele kötött megállapodásban rögzített – törvény által előírt – előző évről szóló beszámolási kötelezettségnek eleget tett, és nyilatkozik arról, hogy esedékessé vált és még meg nem fizetett köztartozása nincs.

**3. §**

(1) Az átmeneti gazdálkodás időszakában az önkormányzat 2020. évi költségvetésében szereplő beruházási, felújítási feladatokra kifizetések a 2020. évre jóváhagyott előirányzatok maradványain belül teljesíthetők a már megkötött szerződések pénzügyi áthúzódásainak megfelelően.

(2) Az átmeneti gazdálkodás időszakában a folyamatban lévő, több éves pénzügyi kihatással járó, pályázathoz kapcsolódó feladatok tárgyévi ütemére kifizetések a korábbi években vállalt kötelezettségnek megfelelően teljesíthetők.

**4. §**

A 2021. évi költségvetési rendelet megalkotásáig új működtetési, beruházási, felújítási feladat nem indítható, azokra kötelezettség nem vállalható a hiba- és balesetveszély-elhárítási, valamint a képviselő-testület által meghatározott feladatok kivételével.

**5. §**

A Képviselő-testület felhatalmazza a polgármestert, hogy a központi szabályozással, forrásbővítő pályázatokkal összefüggő, illetve a Képviselő-testület által korábban elhatározott, pénzügyi kihatással járó intézkedéseket a 2021. évi költségvetési rendelet megalkotása előtt megtegye.

**6.§**

A Képviselő-testület felhatalmazza a polgármestert, hogy a folyamatos település üzemeltetési és eredményes közbeszerzési szerződéseket a 2021. évi költségvetési rendelet megalkotása előtt megkösse.

**7. §**

A 2021. évi költségvetési rendeletbe az átmeneti gazdálkodás időszakában teljesített kiadásokat és beszedett bevételeket be kell illeszteni.

**8. §**

Ez a rendelet 2021. január 1-jén lép hatályba, és az Önkormányzat 2021. évi költségvetésről szóló önkormányzati rendelet hatálybalépését követő napon hatályát veszti.

**Kihirdetési záradék:**

A rendelet 2020. december 29. napján kihirdetésre került.